U บวกต่อ 3% ลุยลดทุน-พาร์ เตรียมล้างขาดทุนสะสม พ่วงจ่ายปันผล
U บวกต่อ 3% เดินหน้าลดทุนจดทะเบียนและลดพาร์ เตรียมล้างขาดทุนสะสม พร้อมจ่ายปันผล เพื่อให้บริษัทสามารถชดเชยส่วนต่ำมูลค่าหุ้นสำหรับหุ้นบุริมสิทธิ ทำให้บริษัทไม่ติดข้อจำกัดจ่ายปันผลแก่ผู้ถือหุ้นในอนาคตได้
U บวกต่อ 3% เดินหน้าลดทุนจดทะเบียนและลดพาร์ เตรียมล้างขาดทุนสะสม พร้อมจ่ายปันผล เพื่อให้บริษัทสามารถชดเชยส่วนต่ำมูลค่าหุ้นสำหรับหุ้นบุริมสิทธิ ทำให้บริษัทไม่ติดข้อจำกัดจ่ายปันผลแก่ผู้ถือหุ้นในอนาคตได้
5 ต.ค. 2565

ผู้สื่อข่าวรายงานว่า วันนี้ (5 ต.ค.65) ราคาหุ้น บริษัท ยู ซิตี้ จำกัด (มหาชน) หรือ U ณ เวลา 10:16 น. อยู่ที่ระดับ 1.66 บาท บวก 0.05 บาท หรือ 3.11% สูงสุดที่ระดับ 1.68 บาท ต่ำสุดที่ระดับ 1.61 บาท ด้วยมูลค่าการซื้อขาย 286.26 ล้านบาท

โดย นางสาวสรญา เสฐียรโกเศศ รักษาการประธานเจ้าหน้าที่บริหาร U เปิดเผยว่า เมื่อวันที่ 30 ก.ย. 65 ที่ผ่านมา ได้ประกาศเปลี่ยนชื่อบริษัทเป็น บริษัท แรบบิท โฮลดิ้งส์ จำกัด (มหาชน) เพื่อสะท้อนการปรับเปลี่ยนทิศทางการดำเนินธุรกิจในระยะยาวที่มุ่งเน้นการดำเนินธุรกิจบริการทางการเงินเป็นหลัก นอกจากการเปลี่ยนชื่อบริษัทแล้ว U ได้ทยอยขายทรัพย์สินประเภทอสังหาริมทรัพย์ตลอดทั้งปีที่ผ่านมา รวมมูลค่ากว่า 2,100 ล้านบาท
ขณะเดียวกัน U ได้ประกาศขายบริษัทร่วมทุน (JV) และบริษัทย่อยอีกรวม 7 บริษัทที่ร่วมลงทุนในโครงการพัฒนาอสังหาริมทรัพย์กับ บริษัท โนเบิล ดีเวลลอปเมนท์ จำกัด (มหาชน) หรือ NOBLE ให้กับ บริษัท ธนูลักษณ์ จำกัด (มหาชน) หรือ TNL ด้วยราคาประมาณ 532 ล้านบาท หากรวมภาระหนี้เงินกู้ยืมที่ U มีกับบริษัทร่วมทุน (JV) และบริษัทย่อยดังกล่าวที่ TNL ต้องชำระคืนให้กับ U City ภายในเดือนมิ.ย.66 แล้ว ธุรกรรมนี้จะมีมูลค่ารวมกว่า 2,400 ล้านบาท
นอกจากนี้ บริษัทได้ดำเนินการลดทุนจดทะเบียนและการลดมูลค่าหุ้นที่ตราไว้ (ลดพาร์) ของบริษัทจาก 3.20 บาทต่อหุ้นเป็น 1.40 บาทต่อหุ้น ส่งผลให้จำนวนทุนจดทะเบียนและจำนวนทุนจดทะเบียนชำระแล้วภายหลังจากการเปลี่ยนแปลงจะลดลงเป็น 47,941,667,251.80 บาท และ 44,546,837,795.60 ตามลำดับ ซึ่งการลดทุนและลดพาร์ในครั้งนี้ช่วยให้บริษัทสามารถชดเชยส่วนต่ำมูลค่าหุ้นสำหรับหุ้นบุริมสิทธิ (U-P) ที่มีอยู่ราว 56,000 บาท ออกไปได้ ทำให้บริษัทไม่ติดข้อจำกัดในการจ่ายเงินปันผลแก่ผู้ถือหุ้นในอนาคตได้ตามกฎระเบียบต่างๆ ที่กำหนดไว้